Document ID: 32006D0750

ODLOČBA KOMISIJE
z dne 31. oktobra 2006
o spremembi Odločbe 2005/359/ES v zvezi s pristanišči raztovarjanja hrastovih (Quercus L.) hlodov z lubjem s poreklom iz Združenih držav Amerike
(notificirano pod dokumentarno številko C(2006) 5142)
(2006/750/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline in rastlinske proizvode, v Skupnost in proti njihovemu širjenju v Skupnosti (1) in zlasti člena 15(1) Direktive,
ob upoštevanju naslednjega:
(1)
V skladu z Direktivo 2000/29/ES hrastovih (Quercus L.) hlodov z lubjem, s poreklom iz Združenih držav načeloma ni dovoljeno vnašati v Skupnost zaradi tveganja vnosa glive Ceratocystis fagacearum (Bretz) Hunt, povzročiteljice sušenja hrastov.
(2)
Odločba Komisije 2005/359/ES z dne 29. aprila 2005 o določitvi odstopanja od nekaterih določb Direktive Sveta 2000/29/ES v zvezi s hrastovimi (Quercus L.) hlodi z lubjem s poreklom iz Združenih držav Amerike (2) pod določenimi pogoji dovoljuje uvoz takih hlodov s poreklom iz Združenih držav.
(3)
Člen 3(1) Odločbe 2005/359/ES dovoljuje raztovarjanje hlodov samo v pristaniščih iz Priloge II k tej odločbi. Primerno je, da se na seznam pristanišč iz Priloge II doda pristanišči Riga in Koper, kot sta po posvetovanju z drugimi državami članicami v skladu s členom 3(2) zgoraj navedene odločbe zahtevali Latvija oziroma Slovenija, ter da se črta pristanišče Lauterborg, kot je zahtevala Francija.
(4)
Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin -
SPREJELA NASLEDNJO ODLOČBO:
Člen 1
Priloga II k Odločbi 2005/359/ES se nadomesti s Prilogo k tej odločbi.
Člen 2
Ta odločba je naslovljena na države članice.
V Bruslju, 31. oktobra 2006

Labels: 1
8
3
6
18
15